Når svin bliver syge og skal have medicin, skal landmanden notere, hvad de får, hvor meget og hvor ofte. Det siger reglerne på området.

Men mere end hver syvende landmand overholder dem ikke. Det viser resultater fra Fødevarestyrelsens kontrolkampagne i slagtesvinebesætninger for 2017.

Ofte mangler landmændene en oversigt over, hvilke dyr der har fået hvilken medicin, ellers er registreringerne mangelfulde, og i flere tilfælde har landmanden ikke fulgt anvisningerne i dyrlægens behandlingsplan.

Denne praksis er ikke ukendt for dyrlægerne, der har en såkaldt sundhedsrådgivningsaftale med landmændene, hvor de udskriver recepter på antibiotika. Det fortæller formand for faggruppen af svinedyrlæger i Den Danske Dyrlægeforening, Ken Steen Pedersen.

- Hver måned har vi i samarbejde med landmændene fulgt op på, hvordan de har brugt det antibiotika og til hvilke sygdomme. I forbindelse med det arbejde har vi fundet, at der er nogle afvigelser i forhold til det, vi har aftalt med landmændene, og hvad de bruger det til, siger han.

For meget dokumentation

Formand for Sønderjysk Landboforening, Mogens Dall, anerkender, at landmændene skal overholde reglerne. Men han mener ikke, at resultaterne af Fødevarestyrelsens kontrol er et udtryk for, at landmændenes oplysninger er mangelfulde.

- I en typisk slagtesvinebesætning er det ganske få dyr, der er under behandling. Og det har landmanden fuldstændigt styr på, siger han.

Han mener derfor, at det kan være svært for landmændene at se fornuften i at skulle dokumentere alt.

- Dokumentation for det ene, det andet og det tredje er blevet for meget, siger han.

Den 1. april 2018 starter Fødevarestyrelsen igen en kampagne om håndtering af syge og tilskadekomne slagtesvin og søer.